ระวังสับสนกับ มอลตาแอร์ หรือ เคเอ็มมอลตาแอร์ไลน์

**แอร์มอลตา** (อังกฤษ: Air Malta) เป็นอดีตสายการบินประจำชาติของประเทศมอลตา โดยมีฐานการบินและสำนักงานใหญ่ที่ท่าอากาศยานนานาชาติมอลตา และให้บริการเที่ยวบินสู่จุดหมายปลายทาง 20 แห่งในยุโรป ตะวันออกกลาง และแอฟริกาตอนเหนือ

แอร์มอลตาเลิกดำเนินงานในวันที่ 30 มีนาคม ค.ศ. 2024 และทดแทนด้วยเคเอ็มมอลตาแอร์ไลน์ สายการบินประจำชาติใหม่ของประเทศ

ประวัติ
-------

### ช่วงแรก

แอร์มอลตาเช่าโบอิง 720บี ลำแรกในปี 1974 ก่อนที่จะเช่าเพิ่มเติมอีกสามลำ
ภายหลังสงครามโลกครั้งที่สอง ได้มีการก่อตั้งสายการบินเอกชนขนาดเล็กหลายแห่งในมอลตา หนึ่งในนั้นได้แก่**มอลตาอินสโตนแอร์ไลน์**, **บีเอเอส (ประเทศมอลตา)** และ**มอลตาแอร์ไลน์** โดยในปี 1947 มอลตาอินสโตนและบีเอเอสได้ผนวกกิจการเข้าด้วยกันเพื่อก่อตั้ง**แอร์มอลตา** เป็นการร่วมมือในการแข่งขันกับมอลตาแอร์ไลน์ แต่ต่อมาก็ได้ควบกิจการเข้ากับมอลตาแอร์ไลน์ในปี 1951 และดำเนินงานผ่านข้อตกลงกับบริติชยูโรเปียนแอร์เวย์จนถึงปี 1973

ในช่วงต้นคริสต์ทศวรรษ 1970 รัฐบาลมอลตาได้จัดตั้งสายการบินขึ้นมาใหม่ โดยได้แต่งตั้งอัลเบิร์ต มิซซีเป็นประธานบริหารของสายการบิน และได้มีปากีสถานอินเตอร์แนชนัลแอร์ไลน์ (พีไอเอ) สายการบินประจำชาติของปากีสถานในการช่วยจัดตั้ง สายการบินก่อตั้งขึ้นเมื่อวันที่ 31 มีนาคม ค.ศ. 1973 ในชื่อแอร์มอลตา โดยได้เช่าเหมาลำเที่ยวบินของบริติชยูโรเปียนเพื่อดำเนินการในช่วงแรก จนถึงการดำเนินการของแอร์มอลตาในวันที่ 1 เมษายน 1974 รัฐบาลได้เข้าควบคุมกิจการทั้งหมดของมอลตาแอร์ไลน์ โดยผู้ถือหุ้นในสายการบินเดิมจะได้รับส่วนแบ่งในสายการบินใหม่นี้

แอร์มอลตาเริ่มดำเนินการด้วยเครื่องบินโบอิง 720บี จำนวนสองลำที่เช่าจากพีเอไอ โดยให้บริการในเส้นทางสู่โรม ตริโปลี ลอนดอน แมนเชสเตอร์ แฟรงก์เฟิร์ต และปารีส ต่อมาได้ซื้อโบอิง 720บี อีกสามลำ และได้ซื้อสองลำแรกที่เช่ามาอีกด้วย

โบอิง 737-200 เป็นเครื่องบินหลักในฝูงบินของแอร์มอลตา ในภาพที่ท่าอากาศยานลอนดอนฮีทโธรว์ในปี 1981
ในปี 1981 แอร์มอลตาเช่าโบอิง 737-200 จำนวน 3 ลำ การดำเนินงานกับเครื่องบินนี้ประสบผลสำเร็จเป็นอย่างมากจนสายการบินได้สั่งซื้อเพิ่มเติมอีกสามลำในปี 1983 ต่อมาในปี 1986 แอร์มอลตาได้ซื้อโบอิง 737-200 อีกสามลำ ในปี 1987 แอร์มอลตาสั่งซื้อแอร์บัส เอ320 ลำแรก ในปี 1989 ได้เพิ่มตัวเลือกสำหรับเอ320 อีกหนึ่งลำ สายการบินสั่งซื้อเครื่องบินโบอิง 737-300 จำนวนสามลำ และแอฟโวร อาร์เจ70 จำนวนสี่ลำในปี 1992 โดยจะใช้ในการทำการบินเส้นทางสู่กาตาเนีย, ปาแลร์โม, ตูนิส, และโมนาสตีร์

หลังการเปิดท่าอากาศยานนานาชาติมอลตาแห่งใหม่ในปี 1992 แอร์มอลตาได้สร้างระบบ *คาร์โกซิสเต็ม* (CargoSystems) ซึ่งเป็นระบบการขนส่งสินค้าบนเครื่องบินของแอร์มอลตา ในปี 1994 สายการบินได้เปิดตัวศูนย์ขนส่งสินค้าที่สนามบิน ในช่วงเวลาเดียวกันนี้แอร์มอลตาได้มีข้อตกลงการใช้รหัสร่วมกับทรานส์เวิล์ดแอร์ไลน์

### การพัฒนาในช่วงคริสต์ศตวรรษที่ 21

ระหว่างปี 2002 ถึง 2007 แอร์มอลตาได้เริ่มปรับฝูงบิน โดยเลือกที่จะทดแทนเครื่องบินทั้งหมดด้วยแอร์บัส เอ319 และ เอ320 โดยเครื่องบินลำสุดท้ายในคำสั่งซื้อครั้งใหญ่นี้คือเป็นเอ320 ที่รับมอบเมื่อวันที่ 22 มีนาคม 2007 และสายการบินไม่มีการปรับฝูงบินในลักษณะนี้อีก

แอร์มอลตามีข้อตกลงบัตรโดยสารระหว่างสายการบินประมาณ 190 ฉบับกับสายการบินในไออาตา ตามรายงานของสมาคมสายการบินยุโรปประจำไตรมาสเมื่อเดือนพฤษภาคม ค.ศ. 2006 แอร์มอลตาเป็นสายการบินที่สูญเสียสัมภาระผู้โดยสารน้อยที่สุด โดยแอร์มอลตามีจำนวนสัมภาระที่สูญหายในไตรมาสแรกของปี 2006 อยู่ที่ 4.1 ใบต่อผู้โดยสาร 1,000 คน

ในปี 2012 แอร์มอลตาได้มีการปรับเปลี่ยนอัตลักษณ์องค์กรใหม่ ซึ่งทำให้เกิดข้อถกเถียงบางประการเนื่องจากชื่อที่จะปรากฏบนเครื่องบินและป้ายจะมีเพียงคำว่า *มอลตา* เท่านั้น โดยละคำว่า *แอร์* ไว้ สายการบินยืนยันว่าจะไม่มีการเปลี่ยนชื่อและชื่อของบริษัทจะยังคงเป็นแอร์มอลตาเช่นเดิม เครื่องบินลำแรกที่สวมลวดลายใหม่นี้คือเครื่องบินแอร์บัส เอ320-200 ทะเบียน 9H-AEN โดยเปิดตัวที่งานมอลตาอินเตอร์แนชนัลแอร์โชว์ 2012

ในเดือนมิถุนายน ค.ศ. 2017 รัฐมนตรีกระทรวงการท่องเที่ยวได้ประกาศการปรับโครงสร้างอร์มอลตา โดยได้รับการยืนยันจากประธานบริหารที่ได้รับการแต่งตั้งใหม่ด้วย ในเดือนมีนาคม ค.ศ. 2019 สายการบินประกาศว่าได้ทำกำไร 1.2 ล้านยูโรในปีงบประมาณ 2018 กำไรนี้ถือเป็นผลกำไรครั้งแรกในรอบ 18 ปีของสายการบิน

### การปิดตัวและการทดแทน

แอร์บัส เอ320นีโอของแอร์มอลตาในลวดลายเก่า โดยเครื่องบินลำนี้จะโอนย้ายไปยังสายการบินใหม่หลังการปิดตัว
ในเดือนสิงหาคม ค.ศ. 2022 รัฐบาลมอลตาได้ประกาศแผนที่จะยุบสายการบินแอร์มอลตาหากสหภาพยุโรปปฏิเสธความช่วยเหลือเพิ่มเติมเกี่ยวกับสถานะทางการเงินแก่สายการบิน และจะย้ายสินทรัพย์ไปยังสายการบินใหม่แทน โดยการตัดสินใจเกี่ยวกับอนาคตของสายการบินถูกเลื่อนออกไปจนถึงสิ้นปี 2022 แต่อย่างไรก็ตามได้มีการปรับลดในเครือข่ายเส้นทางและความถี่เที่ยวบินในเดือนตุลาคม ค.ศ. 2022 รวมถึงยุติการดำเนินงานในหลายๆ เส้นทาง

เมื่อวันที่ 18 เมษายน ค.ศ. 2023 เดวิด เคอร์มี ประธานบริหารสายการบินประกาศว่าคณะกรรมาธิการยุโรปปฏิเสธที่จะอนุญาตให้รัฐบาลมอลตาอัดฉีดเงินความช่วยเหลือจากรัฐจำนวน 290 ล้านยูโรให้กับสายการบิน ในปี 2023 แอร์มอลตาได้เปลี่ยนลวดลายบนเครื่องบินใหม่ โดยจะมีเพียงสีแดงและสีแดงเข้มที่ส่วนท้ายลำเท่านั้น ซึ่งการปรับลวดลายนี้เป็นการลดค่าใช้จ่ายในการทำสีเครื่องบิน โดยลวดลายนี้จะถูกใช้โดยสายการบินใหม่ที่จะมาทดแทนแอร์มอลตาในภายหลัง

เมื่อวันที่ 2 ตุลาคม ค.ศ. 2023 รัฐบาลมอลตาได้ประกาศปิดสายการบินแอร์มอลตาในวันที่ 30 มีนาคม ค.ศ. 2024 โดยจะทดแทนด้วยสายการบินเคเอ็มมอลตาแอร์ไลน์ที่จะเริ่มดำเนินงานในวันรุ่งขึ้น

กิจการองค์กร
------------

แอร์มอลตามีสำนักงานใหญ่ในอาคารสกายพาร์ตบิสเนสเซนเตอร์ในพื้นที่ท่าอากาศยานนานาชาติมอลตาในฮัวลูอา ในช่วงคริสต์ทศวรรษที่ 1960 ถึง 1970 แอร์มอลตามีสำนักงานใหญ่ในสลีมา

จุดหมายปลายทาง
--------------

บทความหลัก: จุดหมายปลายทางของแอร์มอลตา
### ข้อตกลงการบินร่วม

ก่อนการเลิกดำเนินงานแอร์มอลตามีข้อตกลงการบินร่วมกับสายการบินต่างๆ ดังต่อไปนี้:

* แอโรฟลอต
* แอร์บอลติก
* แอร์ฟรานซ์
* แอร์เซอร์เบีย
* ออสเตรียนแอร์ไลน์
* บรัสเซลส์แอร์ไลน์
* เช็กแอร์ไลน์
* เอมิเรตส์
* สายการบินเอทิฮัด
* อิตาแอร์เวย์
* เคแอลเอ็ม
* ลุฟท์ฮันซ่า
* กาตาร์แอร์เวย์
* สวิสอินเตอร์แนชนัลแอร์ไลน์
* เตอร์กิชแอร์ไลน์

ฝูงบิน
------

### ฝูงบินสุดท้าย

แอร์บัส เอ320-200 ของแอร์มอลตา
ก่อนการเลิกดำเนินงานแอร์มอลตามีเครื่องบินประจำการในฝูงบินดังนี้:

ฝูงบินของแอร์มอลตา| เครื่องบิน | ประจำการ | คำสั่งซื้อ | ผู้โดยสาร | หมายเหตุ |
| --- | --- | --- | --- | --- |
| J | Y | รวม |
| แอร์บัส เอ320-200 | 1 | — | 12 | 156 | 168 | โอนย้ายไปยังเคเอ็มมอลตาแอร์ไลน์ |
| แอร์บัส เอ320นีโอ | 6 | — | 12 | 168 | 180 |
| รวม | 7 | — |  |

### ฝูงบินในอดีต

แอร์มอลตาเคยให้บริการเครื่องบินดังต่อไปนี้:

**ฝูงบินในอดีตของแอร์มอลตา**| เครื่องบิน | จำนวน | เริ่มประจำการ | ปลดประจำการ | หมายเหตุ |
| --- | --- | --- | --- | --- |
| แอร์บัส เอ310-300 | 2 | 1994 | 1996 | เช่าจากลุฟท์ฮันซ่าและซาเบนา |
| แอร์บัส เอ319-100 | 7 | 2001 | 2019 |  |
| แอฟโวร อาร์เจ70 | 4 | 1994 | 1998 |  |
| บีเอซี 1-11 ซีรีย์ 500 | 1 | 1975 | 1975 | เช่าจากบริติชแคลิโดเนียนแอร์เวย์ |
| โบอิง 720บี | 7 | 1978 | 1989 |  |
| โบอิง 727-200 | ไม่ทราบ | ไม่ทราบ | ไม่ทราบ |  |
| โบอิง 737-200 | 9 | 1980 | 2004 |  |
| โบอิง 737-300 | 12 | 1993 | 2008 |  |
| โบอิง 737-400 | 4 | 1998 | 2000 |  |
| โบอิง 737-500 | 1 | 2001 | 2001 | เช่าจากเมอส์กแอร์ |
| โบอิง 737-700 | 2 | 2000 | 2000 |
| บริติชแอโรสเปซ 146-200 | 1 | 1993 | 1993 | เช่าจากบริติชแอโรสเปซ |
| บริติชแอโรสเปซ เอทีพี | 1 | 1992 | 1993 | เช่าจากซาตาแอร์อะโซร์ส |
| คอนแวร์ 880 | 1 | 1977 | 1979 |  |
| แมคดอนเนลล์ ดักลาส ดีซี-9-32 | 1 | 1979 | 1980 | เช่าจากออสเตรียนแอร์ไลน์ |
| แมคดอนเนลล์ดักลาส เอ็มดี-90-30 | 1 | 2008 | 2008 | เช่าจากเฮลโล |

อุบัติเหตุและอุบัติการณ์ทางการบินสำคัญ
--------------------------------------

ตั้งแต่การเริ่มดำเนินงานในปี 1974 แอร์มอลตาไม่เคยประสบอุบัติเหตุที่ก่อให้เกิดผู้เสียชีวิต

อ้างอิง
-------

1. ↑  Scicluna, Christopher (2023-10-02). "Air Malta to close in March, new airline to replace it, PM says". *Reuters* (ภาษาอังกฤษ). สืบค้นเมื่อ 2023-11-26.
2. ↑  "Maltese government to shut down and relaunch flag carrier". *Business Traveller* (ภาษาอังกฤษแบบบริติช). สืบค้นเมื่อ 2023-11-26.
3. ↑  "History". สืบค้นเมื่อ 29 September 2023.
4. ↑  Watch: No strategic partner before Air Malta is restructured - Konrad Mizzi
5. ↑  Air Malta shareholding only after restructuring - Mangion
6. ↑  "Air Malta registers profit, but 'not out of the woods yet'".
7. ↑  aerotelegraph.com (German) 19 August 2022
8. ↑  maltatoday.com.mt (English) 18 April 2023
9. ↑  "Contact Us เก็บถาวร 2 พฤษภาคม 2013 ที่ เวย์แบ็กแมชชีน." Air Malta. Retrieved on 21 September 2014. "Head Office Air Malta plc Level 2, Skyparks Business Centre Malta International Airport Luqa, Malta. LQA 4000"
10. ↑  *Flight International*. 2 April 1964. 519 (Archive). "*Head Office:* Airways House, High Street, Sliema, Malta GC."
11. ↑  *Flight International*. 6 May 1971. p. 636 (Archive). "Head office: Airways House, 6-10 High Street, Sliema, Malta."
12. ↑  "Airmalta Partners". *airmalta.com*. สืบค้นเมื่อ 21 April 2020.
13. ↑  Liu, Jim (20 April 2018). "airmalta / airBaltic begins codeshare service in S18". *Routesonline*. สืบค้นเมื่อ 20 April 2018.
14. ↑  Liu, Jim (24 April 2019). "airBaltic / airmalta expands codeshare network from April 2019". *Routesonline*. สืบค้นเมื่อ 24 April 2019.
15. ↑  Kaminski-Morrow, David. "New Italian carrier ITA to codeshare with Air Malta". *Flight Global* (ภาษาอังกฤษ). สืบค้นเมื่อ 2021-10-28.
16. ↑  "Air Malta Fleet Details and History". *Planespotters.net* (ภาษาอังกฤษ). 2024-04-09.
17. ↑  "Air Malta retires last A319". *Ch-aviation*. October 16, 2019.
18. 1 2 3  "World Airline Directory". *Flight International*. 29 March 1995. p. 50.
19. ↑  "World Airline Directory". *Flight International*. 22 April 1978. p. 1130.
20. ↑  , photos of Air Malta Boeing 727-200 aircraft
21. ↑  "World Airline Directory". *Flight International*. 24 March 1999. p. 46.
22. ↑  , photo of Air Malta Convair 880 aircraft
23. ↑  "Air Malta MD-90".

| * ด
* ค
* ก
มอลตา **สายการบินในประเทศมอลตา** |
| --- |
| ตามกำหนดการ | 
* ยูโรวิงส์ ยุโรป
* เคเอ็มมอลตาแอร์ไลน์
* เลาดายุโรป
* มอลตาแอร์
* ยูนิเวอร์ซัลแอร์
* วิซซ์แอร์ มอลตา

 |
| เช่าเหมาลำ | 
* แอร์ฮอไรซอนท์
* แอร์เอกซ์ชาร์เตอร์
* คอเรนดอนแอร์ไลน์ ยุโรป
* ฟรีเบิร์ดแอร์ไลน์ ยุโรป
* ไฮฟลาย มอลตา
* มอลตาเมดแอร์
* เมเดเวีย
* วิสตาเจ็ต

 |
| อดีต | 
* แอร์มอลตา
* บีเอเอส
* บริติชเจ็ต
* อีฟลาย
* ยูโรเปียน 2000 แอร์ไลน์
* แอร์แม็สเอวิเอชัน
* มอลตาแอร์ชาร์เตอร์
* มอลตาแอร์ไลน์
* เดอะมอลตาอินสโตนแอร์ไลน์

 |